
[bookmark: TextBodyBegin]Európsky parlament,
–	so zreteľom na žiadosť o zbavenie Daniela Obajteka imunity, ktorá bola doručená listom od generálneho prokurátora Poľskej republiky 21. júla 2025, ktorým bola postúpená žiadosť krajskej prokuratúry vo Varšave v súvislosti s trestným konaním, ktoré sa má začať proti Danielovi Obajtekovi, a ktorá bola oznámená v Európskom parlamente 8. septembra 2025,
–	po vypočutí Daniela Obajteka 12. februára 2026 v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:2], [2:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 105 ods. 2 a 5 Ústavy Poľskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0115/2026),
A.	keďže generálny prokurátor Poľskej republiky postúpil listom z 21. júla 2025 žiadosť krajskej prokuratúry vo Varšave o zbavenie imunity Daniela Obajteka, poslanca Európskeho parlamentu zvoleného v Poľsku, v súvislosti s údajným trestným činom podľa článku 233 ods. 1 poľského trestného zákonníka, ako aj článku 49 v spojení s článkom 3 tlačového zákona z 26. januára 1984;
B.	keďže podľa žiadosti o zbavenie imunity začala krajská prokuratúra vo Varšave 15. mája 2024 vyšetrovanie vo veci údajnej krivej výpovede; keďže podľa uvedenej žiadosti túto údajnú krivú výpoveď poskytli 11. mája 2023 dve osoby vrátane Daniela Obajteka ako svedka, ktorý bol informovaný o trestnej zodpovednosti, ktorá vzniká v prípade krivej výpovede, v rámci konania na krajskom súde Varšava-Śródmieście vo Varšave na základe občianskoprávnej žaloby podanej žalobcom proti obžalovanému za trestný čin podľa článku 212 ods. 2 poľského trestného zákonníka týkajúci sa ohovárania;
C.	keďže, podľa žiadosti spoločnosť Polski Koncern Naftowy ORLEN Spółka Akcyjna uzavrela zmluvu o distribúcii týždenníka NIE, ktorý vydáva spoločnosť s ručením obmedzeným URMA, na všetkých predajných miestach čerpacích staníc ORLEN; keďže 10. marca 2023 bolo distribuované číslo 10 uvedeného týždenníka; keďže Daniel Obajtek ako predseda správnej rady spoločnosti Polski Koncern Naftowy ORLEN Spółka Akcyjna 14. marca 2023 vo Varšave údajne požadoval – z dôvodu, že na obálke uvedeného čísla týždenníka bol vyobrazený pápež Ján-Pavol II. držiaci v ruke kríž, na ktorom bola zavesená nahá bábika namiesto Ježiša, a kvôli obsahu časopisu, ktorý zahŕňal negatívne vyjadrenia k opatreniam, ktoré pápež Ján-Pavol II. prijal vo veci sexuálneho vykorisťovania maloletých členmi duchovenstva – aby sa číslo 10/2023 týždenníka NIE urýchlene stiahlo zo všetkých predajných miest spoločnosti Polski Koncern Naftowy ORLEN Spółka Akcyjna a aby sa prestalo predávať, čím sa obmedzila predajnosť časopisu, ktorý sa spoločnosť zaviazala distribuovať, čo predstavuje trestný čin podľa článku 49 v spojení s článkom 3 tlačového zákona z 26. januára 1984;
D.	keďže Daniel Obajtek bol zvolený do Európskeho parlamentu vo voľbách do Európskeho parlamentu v júni 2024, a preto v čase údajných trestných činov ani v čase, keď sa začalo vyšetrovanie údajných trestných činov, nebol poslancom Európskeho parlamentu;
E.	keďže údajné trestné činy nepredstavujú vyjadrený názor alebo hlasovanie Daniela Obajteka pri výkone jeho funkcií v zmysle článku 8 Protokolu č. 7 o výsadách a imunitách Európskej únie a následná žiadosť o zbavenie imunity s tým nesúvisí;
F.	keďže v článku 9 prvom odseku písm. a) Protokolu č. 7 o výsadách a imunitách Európskej únie sa stanovuje, že v priebehu zasadnutia Európskeho parlamentu požívajú poslanci Európskeho parlamentu na území ich vlastného členského štátu imunitu priznanú členom parlamentu ich členského štátu;
G.	keďže podľa článku 105 ods. 2 a 5 Ústavy Poľskej republiky odo dňa oznámenia výsledkov volieb až do dňa skončenia mandátu nesmie byť poslanec bez súhlasu Sejmu trestne stíhaný ani zadržaný či zatknutý s výnimkou prípadov, keď je zadržaný pri páchaní trestného činu a keď je jeho zadržanie potrebné na riadny priebeh konania;
H.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
I.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
J.	keďže v tomto prípade Európsky parlament nenašiel žiadny dôkaz fumus persecutionis, t. j. nezdá sa, že zámerom predmetného súdneho konania je poškodiť politickú činnosť Daniela Obajteka ako poslanca Európskeho parlamentu a tým aj nezávislosť Európskeho parlamentu;
K.	keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za obvineného[footnoteRef:3]; [3:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol zbaviť Daniela Obajteka imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému orgánu Poľskej republiky a Danielovi Obajtekovi. 

